નાથીમા મારે માટે રોજ ટેટી અચૂક લે. બીજા ગ્રાહકોએ ટેટી કપાવીને અડધી કે ચીરી-બે ચીરી લીધી હોય તેનાં બીયાં ટોપલામાં હોય તે પણ શકરી મારે માટે આપી દે. છાણાં અને પૂળાની સાંઠીઓ એ જ બળતણ. માટીના ચૂલા પર આ બળતણથી રોટલા થાય. બાપુ અમદાવાદથી સાથે ચોખા લેતા આવ્યા હોય તેનો મારા પૂરતો ભાત થાય. કેરીનો રસ કાઢ્યા પછી ગોટલા છાશમાં ધોઈ, માટીની હાંડલીમાં ફજેતો થાય. રેસાવાળા ગોટલા એમાં તરતા હોય. જમતી વખતે ભાખરી જેવી જાડી રોટલી સાથે ફજેતાના કટોરામાં બોળીબોળીને ગોટલો ચૂસવાની મઝા પડે. ગામડામાં દાળ-ભાતમાં કોઈ સમજે નહિ. વાણિયાના ઘર સિવાય ક્યાંય દાળ બને નહિ. વલોણાની મોળી માખણિયા છાસ મફત મળે એટલે કઢી, બાજરીનો રોટલો કે ખીચડી એ જ રોજિંદુ રસોડું. ભજિયાં તો તહેવારે જ થાય.